Formandens Beretning 2024 aflagt på generalforsamlingen d. 1. Februar 2025

I morgen er det kyldenmisse, og ifølge gammel skik er halvdelen af vinterfodringsperioden gået, foderbeholdningen kan tælles op, så man kan skaffe sig et overblik over, om der er nok vinterforråd tilbage til resten af sæsonen. Det er nok ikke noget, man tænker så meget over idag. De fleste steder er der vinterforråd i rigelige mængder, og hvis der skulle opstå mangel, er der oftest et væld af tilbud på wrap landet over – heldigvis for det.

I dag er også tidspunktet for at gøre status over året, som er gået, og som det første lader, vi tankerne løbe bagud, hvilke gode jydefolk er gået bort i det forgangne år. I 2024 var der specielt for mig en meget betydningsfuld person, som stille sov ind nemlig Avlsforeningen Den Jydske Hest´s mangeårige æresmedlem Louise Holst. I den udleverede beretning kan I læse mindetalen, jeg holdt ved hendes bisættelse, men her vil jeg lige oplæse pressemeddelelsen

**In Memoriam – Louise Holst´s MIndepræmie**

Æresmedlem Louise Holst sov stille ind d. 26. februar 2024 i en alder af 99 år. Hun har været et kendt ansigt i Avlsf. Den Jydske Hest gennem mange årtier. Først som Carlsbergs kørselschef Mogens Holst´s hustru, som tog med ham rundt i hele landet og købte hingsteplage på 2,5 år op om efteråret, fik dem kastreret og tilkørt, og de heste som havde temperament til stenbroen indgik i Carlsbergs to- og firspand, dem som ikke fungerede blev solgt videre eller doneret til Zoologisk Have. En tid hvor et håndslag var et håndslag, når man talte om hestehandel. Louise og Mogens Holst sørgede også for at søge Carlsberg om penge til økonomisk støtte af avlsforeningens virke og trykningen af vores årlige beretning. En check på kr 10.000,- pr år gennem ca 20-30 år.

I begyndelsen af 80érne var hun aktiv deltager (økonomisk støtte) i indkøbet af en Suffolk hingst i England, som man forsøgte at lave et af Avlsforeningen Den Jydske Hest godkendt krydsningsforsøg med i Danmark, dog uden den store opbakning blandt avlerne.

I 90érne donerede hun kr 4000,- til Avlsf Den Jydske Hest til en støbeform til genoptrykning af vores sølv og guldmedaljer efter en længere debat på generalforsamlingen, hvorvidt vi havde penge til det eller ej.

Hun overrakte i mange år på vores årlige generalforsamling Louise Holst ærespræmie til bedste 2 årige hoppe af jydsk race på Ungskuet, en præmie hun donerede, da hun synes, at det var utilfredsstillende, at 2 års hopperne ikke skulle have en ærespræmie. Op i 90erne´holdt hun en pause, da Mogens jo var gået på pension.

I 2000 blev de begge udnævnt som Æresmedlem af Avlsf. Den Jydske Hest og straks genoptog Louise Holst hendes præmie til bedste 2 årige hoppe af jydsk race på Landsskuet. En præmie hun har skænket hvert år frem til 2023. Ligeledes har hun betalt aktivt medlemskontingent hvert år frem til hendes død, selv om et æresmedlemsskab betyder kontingentfritagelse.

Gennem de sidste 40 år har hun støttet op og deltaget i Avlsf Den Jydske Hest´s generalforsamlinger, hingste- og hoppekåringer samt Landsskuet. Louise kunne snakke med alle store som små, unge som dem der var blevet lidt ældre. Hun kærede sig om den jydske hest og i særdeleshed om folkene, der omgav den.

Vi har i bestyrelsen besluttet at vise hende den sidste ære ved at lave en Mindepræmie med erindringspræmie til Landsskuets bedste 2 årige hoppe af jydsk race. En præmie som hun jo har værnet om i de sidste 40 år. Og tusind tak for den fine tilslutning til denne gestus til jer alle.

Lad os rejse os op som en sidste gestus-

Æret været Louise Holsts minde - tak

Året 2024 har jo ikke været meget anderledes end de øvrige foregående år. Vi startede sædvanen tro med vores årlige generalforsamling, afholdt for sidste gang på “Hammerum Landbrugsskole”, hvor vi fik udnævnt et nyt æresmedlem nemlig Aksel Poulsen fra Haderup hjertelig tillykke med udnævnelsen og velkommen i den eksklusive klub. Der var mødt ca 59 stemmeberettigede medlemmer op. Der var en god debat omkring de indsendte forslag om valg og uddannelse af dommere. I løbet af året 2024 har jeg kunne konkludere, at det er svært at finde dommere. De dommere, vi har, er ofte selv også udstillere, og så opstår problemet om inhabilitet. Vi har diskuteret det i bestyrelsen og blev enige om at udbyde et dommerkursus, hvor der er mulighed for at aflægge individuelle bedømmelser, så vi i bestyrelsen har et bedre overblik over, hvem man kan anbefale som dommere. Go dommergerning kræver, at man interesserer sig for det, ser rigtig mange heste og kan foretage en systematisk gennemgang af hesten. Næste springende punkt er så beskrivelsen, og der forsøger vi at lave nogle udtryk, som man kan bruge. Der vil altid være et personligt præg på beskrivelserne, ikke alting kan sættes i rammer og kasser. Jeg tror også, man som udstillere kan have rigtig megen gavn af at deltage på disse kursus, det giver en bedre forståelse for beskrivelserne og en større indsigt i, hvor svært det faktisk nogen gange er. Jeg vil håbe, at man i lokalforenings regi, vil lave et dommerseminar lokalt, hvor man kan gennemgå et par heste og lave beskrivelser af dem med hjælp fra de lokale bestyrelsesmedlemmer.

Vi udstiller alle med den intension, at vi har det bedste, der er følelser involveret idet, vi kan blive utrolig skuffede, men jeg har lært mig selv, at en gang imellem må man sige til sig selv, at det jo er den samme hest, man har med hjem, “så ærgerligt, at dommerne ikke har mere forstand på det” eller, “vi får se hvad fremtiden bringer rent avlsmæssigt, de bliver nok klogere”.

Jeg har også altid opfordret til, at man kommer på dagen, hvis man er utilfreds med hestens bedømmelser, så må dommeren forklare, hvorfor bedømmelsen er, som den er. Ingen mudderkastning bagudrettet – husk dommergerning er frivilligt arbejde, og man skal helst ikke føle sig chikaneret bagefter. Lidt meget snak om dommergerning, men meget aktuel da jeg hvert år har rigtig svært ved at finde dommere til føl- og plageskuet.

Året 2024 blev også året, hvor vi fik vedtaget vores første etisk kodeks. Dette indført i halen på den megen velfærdsdebat, der er foregået på de sociale medier, og de mange uheldige sager rent ridemæssigt, der er blevet fremhævet. Jeg er ikke i tvivl om, at vi kan blive bedre, der foregår ting i bestræbelserne på at få klargjorte hestene på rekord tid, som ikke er acceptable, det drejer sig også om økonomisk pression, hvorfor man ofte ikke giver hestene den fornødne tid til at lære tingene. Inden for egne rækker er det jo ting som sele- og saddeltilpasning, biddets tilpasning, brug af hjælpemidler (sporer, piske) optimering af opstaldnings forhold, fri adgang til vand, fodring, hovpleje mv mv

Vi er slet ikke nået til bunds endnu og på dette års Hestekongres i lørdags var det helt store debatemne jo også dyrevelfærd.

Efter generalforsamlingen gjaldt det så afholdelse af årets hingstekåring med 9 anmeldte hingste, hvoraf de 8 fremmødte. Resultatet blev som følger:

 Årets hingst blev Rangstrupgårdes Sultan fra Henrik Jessen 9 point og sølvmedalje

Cargo fra Jørgen Elkjær 9 point og sølvmedalje

Sdr. Dams Bingo fra Harry Dam Pedersen 9 point og sølvmedalje

Villy fra Jørgen Elkjær 9 point og sølvmedalje

Avalon fra Helle Dalsgaard, 9 point og sølvmedalje + vinder af lydighedstest

Christian fra Barløse fra Alex Pedersen og Nina Trædholm 8 point

Niklas fra Julia Bjerrum 7 point

Madsens Lukas fra Erik Madsen 7 point

Alt i alt en fantastisk dag med gode lydighedstest, tilfredsstillende antal publikum samt super rammer med en god forplejning. Tak til alle for fremmøde og hjælpsomhed.

 I 2025 bliver hingstekåringen igen afholdt sammen med Dansk Belgisk Hesteavl på Stald Tougård i Viborg.

Så kom årets dyrskuer i alt 87 heste, har været udstillet på tilsammen10 dyrskuer. Og sædvanen tro gjorde den jydske hest sig igen bemærket i flere fælleskonkurrencer, hvor det blev til følgende placeringer

**Sønderjyske Fællesskue**

Rangstrupgårdes Herdis fra Henrik Jessen – Bedste følhoppe

**Gl. Estrup Dyrskue:**

Rapollo fra Sine Møller – sølv i konkurrencen om Bedste føl

**Hobro:**

Langdalsgaards Tarzan fra Tanja og Daniel Bach – Bedste føl

Siv fra Martin Elkjær – sølv i konkurrencen om bedste 2 årige hoppe

**Horsens Fællesdyrskue:**

Mosegaardens Sif fra Helle Hedelund og Per Thomsen Bronze i konkurrencen om bedste 2 årige hoppe

**Fynske Fællesskue:**

Sibylle fra Ole og Dorthe Olsen – Bedste 2 årige hoppe

Dalgaards Storm fra Marlene og Vagn Rasmussen – sølv i konkurrencen om skuets bedste hingst

Maren fra Ole og Dorthe Olsen – bronze i konkurrencen om skuets bedste 3 årige hoppe

**Hjørring Dyrskue:**

Kaja fra Karina Elkjær – sølv i konkurrencen om Bedste følhoppe

Karl fra Karina Elkjær – sølv i konkurrencen om Bedste føl

**Aulum Dyrskue**:

Mona Lisa fra Nanna Bull Bojesen – sølv i konkurrencen om Bedste føl

Agnes fra Lene og Henning Kristensen – Bedste hest

**Landsskuet Herning:**

Eros fra Jørgen Elkjær – Bedste hingst

Artemis fra Helle Dalsgaard – Bedste følhoppe

Rangstrupgårdes Odessa – sølv i konkurrencen om Bedste føl

Jeg vil hermed ønske jer alle tillykke med de fine placeringer og takke alle for jeres store indsats i at fremvise hestene til fælleskonkurrencerne, vi skaber respekt, konkurrenterne ved, at vi deltager for at vinde. Tusind tak for indsatsen.

På landets dyrskuer er det jo heller ikke bare udstilling, der bliver lavet en masse shows landet over, nogle racemæssige andre sammen med andre koldblodsracer. Vores initiativ opfindsomhed mv skaber stor respekt blandt de øvrige deltagere, og I gør alle en kæmpe indsats for at promovere den jydske hest i brug. Følgende shows blev fremvist i 2024

Landsskuet: temaet var ringridning til fods, til hest eller til vogn i alt 15 heste en del aktører og 2 kæpheste var med og de havde en fest.

Odense: temaet var royalt med guldkarret kronebiler, prinsesser og prinser

Horsens: De Tunge i show fri leg i ringen sammen med andre koldblodsracer

Fællesdyrskuet i Roskilde: temaet var Andersens Badehotel efter krigen med vogne, ryttere, ungarsk post og statister.

Ud over disse shows er hestene blevet vist på mangfoldige måder rundt om i landet til brugsarrangementer, bryllupskørsel, kørsel med julemanden og jeg kunne nævne mange mange flere. Giv jer tid til at læse beretningen om alle de aktiviteter store som små, der løber af stablen rundt om i landet hele året rundt. Tak for det alle sammen og hermed også en stor tak til alle lokalforeninger for jeres fortsatte entusiame og store hjælpsomhed til diverse arrangementer mv uden jer ville det ikke være så let at promovere Den Jydske Hest. I er livsnerven vedr brugsarrangementer og sociale sammenkomster. Det er sammenholdet i den jydske hest alle andre racer er dybt misundelige over – så bliv ved alle sammen – sørg for at få nye medlemmer indlemmet i fællesskabet, kun på den måde kan vi holde på medlemmerne.

Efter sommerens anstrengelser til dyrskuerne gjaldt det så dette års Fælles Hestetræf, som i 2024 var henlagt til det sjællandske. Man må sige, at der var stablet et fantastisk arrangement på benene, smuk natur, socialt samvær, fine overnatnings muligheder, og der er i beretningen trykt en fin artikel om hestetræffet. Vi mødes på en anden måde, end når det er kåring/skue – her er det det sociale islæt, der er i højsædet, vi dansede linedance med mindre eller større succes/evner, vi hyggede os, kørte en tur i det smukke danske landskab, så et Trakehner stutteri mv, og lørdag aften havde Helle Graves og Niels Holger Fisker udloddet et hoppeføl i det amerikanske lotteri til en ung avler, og den heldig vinder blev Karl Martin Ekkelund Jessen. Tusind tak til sponsorer, til Jysk Hesteavl Øst og alle deltagere for et super godt arrangement – vi glæder os allerede til 2026, hvor turen går til Vildbjerg.

Hernæst nåede vi så til dette års føl- og plageskuer samt hoppekåring. DJH er lige som alle andre avlsforbund udfordret af faldende bedækningstal, dermed færre føl og i sidste ende selvfølgelig også færre individer, der skal kåres. Sidste år på generalforsamlingen var der jo fremstillet forslag om 1 kåringsplads lige som til hingstekåringen, det synes jeg idealistisk set også ville være det optimale, men vi bliver nødt til at få alle med, med det lave antal individer vi har. I bestyrelsen vurderer vi hvert år, om vi kan opretholde pladserne, og måske det i de næste år blot skal holdes i privat regi for at begrænse omkostningerne på samme vis som i det nordjyske. Jeg synes som udstiller også, der skal være en vis konkurrence dvs flere individer i et hold, hvis det skal give mening at udstille. Oprangering og iagttagelse af andre individer, indplacering af vores egne i rækken giver megen mere information end at stå til et skue med et individ. Det er bestyrelsens opfattelse, at vi vurderer pladserne i forhold til antallet af tilmeldte individer fremadrettet.

I 2024 blev der i alt kåret 24 hopper, en 7 års, to 4års hopper og 21 3 års hopper. Der var fremstillet i alt fire 2 års hopper, seks 1 års hopper, 14 hingsteføl og 6 hoppeføl.

I Nibe blev der kåret 7 hopper 3 med 9 point og sølvmedalje samt 4 med 8 point, fløjhoppe var Thorups Berta fra Gunda og Hans Jørgen Knudsen.

På Sjælland blev der kun kåret 1 hoppe med 9 point og sølvmedalje, Dorothea fra Erling Olsen

2 hopper blev hjemmekåret med 8 point

I Sønderjylland blev der kåret 1 hoppe med 9 point og sølvmedalje, 2 hopper med 8 point

Og til finale kåring i Viborg blev der kåret en 4 års hoppe med 8 point

Og 3 års hopperne en hoppe med 10 point og guldmedalje, tre med 9 point og sølvmedalje

Og 5 med 8 point

Årets hoppe blev Rangstrupgårdes Ofelia fra Henrik Jessen

Årets 2 års hoppe blev Siw fra Jørgen Elkjær

Årets føl Rangstrupgårdes Odessa fra Henrik Jessen

Tak for den fine opbakning og fremstilling, fremtiden ser lys ud med mange gode individer til at bygge den fremtidige avl på. Ligeledes en stor tak til publikum samt alle dommere og frivillige hjælpere, uden jer kunne det ikke lade sig gøre.

Bevaringsudvalget sker der ikke så meget med. I foråret blev vi bedt om at indstille to kandidater til bevaringsudvalget fra hesteneorganisationerne. Frederiksborgere og knapstruppere foreslog 2 mandlige kandidater og vil blev i Den Jydske Hest enige om at indstille Helle Hedelund Thomsen. Så hørte vi ikke noget i 8 måneder og pludselig fik jeg brev i e-Boks, at de ønskede mig tillykke med valget som 1. Suppleant til Bevaringsudvalget. Vi valgte ikke at gøre mere ved sagen, da det formentlig ikke får noget betydning fremadrettet, men vi følger selvfølgelig med i Bevaringsudvalgets dispositioner. Der forventes fortsat, at der bliver givet tilskud til avlsaktive hingste og hopper i 2025, såfremt de har givet afkom i 2024.

Henover sommerperioden har der igen været mulighed for fælles græsning med hingsteplage. I år var der 5 1 års hingste og 1 1 års vallak, som nød græsningssæsonen hos Søren Bull. Det er nogle fantastiske plage, man får hjem, de har virkelig godt af at gå på det store areal (40 Ha) og opdrage på hinanden. Støt op om projektet, hvis I har en hingsteplag og en stor tak til Søren for opsyn.

Medlemstallet ligger nogenlunde stabilt, der melder nogle fra specielt nyere medlemmer, som kun bruger den jydske hest i brug, der kommer nye medlemmer til både som anskaffede sig af den første jydske hest men også flere, som har haft jydske heste et stykke tid og nu evt skal have en kåret oa. Vi har stadig en stor opgave i at forsøge at beholde medlemmerne i foreningen, at man også forbliver medlem, selv om man ikke har individer, der skal kåres. Det giver lidt bund i kassen til at lave aktiviteter for.

Afsætningen af heste har lige som for alle andre racer været stagneret i 2024, javel bliver der omsat heste, det er stadig primært med brug for øje, handicap, agility, kørsel mv hvor ville jeg gerne, der kom flere avlere til specielt de lidt yngre, så man trygt ville kunne læne sig tilbage og vide, at avlsmaterialet er sikret i fremtiden. Vi bliver nødt til at holde ved, være kritiske idet vi sælger, slagt hellere de individer, der ikke duer enten pga temperament eller dårlige ben. Jeg græmmes hvert år, når jeg engang imellem ser på Facebook nogle søger hjælp, når skaden er sket, folk giver svimlende beløb for middelgode til slet og ret dårlige individer, som jo så er med til at ødelægge omdømmet for de jydske heste generelt. Jeg undres over, at folk ikke lige søger hjælp først før de betaler eks 30000 for en hest med mildest sagt dårlige ben, ved godt, at 30000 ikke er meget, hvis man plejer at købe rideheste, og jeg ved også, at vi ikke kan gøre noget ved det/styrre det; men i hvert fald en kæmpe opfordring til, at de heste man ønsker solgt på vores hjemmeside, de skal være i orden.

Ligeledes skal der rettes en stor tak til mine to trofaste hjælpere Sine og Jette, I er altid klar, når vi kalder på hjælp til arrangementer, kataloger dommerbøger, sekretær, fotograf osv. Tusind tak for det.

SEGES har også i året ydet hjælp med diverse udskrifter, beretningen og ligeledes har vi trukket på Jørgen Finderup til dommerkursus og kåringer. Der foregår et enormt lobbyarbejde på diverse fronter på SEGES, hvor man arbejder på at gøre dagligdagen lettere for os hesteejere, hvad enten det gælder opstaldning, registrering, transportforordningen og ikke mindst det seneste aktuelle emne Hestevelfærd.

Jeg vil slutte denne beretning med ønsket om, at vi må stå sammen i hesteverdenen, forsøge at tilpasse os omverdenens øgede krav og opmærksomhed på hestevelfærd. Vi har jo hestene, fordi vi elsker dem, en slags symbiose havde enten det gælder avl eller brug. Lad os gå ind i 2025 med oprejst pande og troen på, at vi kan øge antallet af bedækninger, øge medlemsskaren og ikke mindst bevare den gode tone, der er i vores forening, så vi fortsat kan mødes for at konkurrere og bagefter fejre resultatet glad eller skuffet.

Generelle informationer:

Der er tilmeldt 6 hingste til kåring, 3 efter Rangstrupgårdes Omega, 1 efter Elvis, 1 efter Thorups Spartacus og den sidste efter Stallone. I år holdes hingstekåringen igen sammen med Dansk Belgisk Hesteavl.

Sidste lørdag var der hestekongres med fuld tilslutning

185000 heste i DK

21000 fuldtidsstillinger

Omsætning på 25 mia

Fald i bedækninger fra 23-24 på 19%, over 2 år på 28%

Oprettelse af uafhængig disciplinær instans på SEGES

Lempelser på registreringer af flytninger (kort besøg på rideskole)

Lempelser vedr hestepas ej nødvendige i bilen ved transport, hvis Chr registrering er i orden

Hestevelfærd det store emne

Dyreetisk råd indstilling til fødevareministeren om lovgivning på følgende områder:

1. Krav om uddannelse til erhvervsmæssig dyrehold og medarbejdere på disse
2. Krav til brug af hjælpemidler i træning og konkurrence (kandarbid, næsebånd, tungebånd, pisk og sporer mm)
3. Lovgivning vedr doping og præstationsfremmende behandlinger (sikre ren sport, kontrol af hestepas samt medicineringsjournaler)

Forum for Hestevelfærd kommenterer og giver modsvar på kravene fra Dyretisk råd.

Alle fremmødte var vel ikke uenige i, hvilke krav, der skulle stilles, men der var for ringe fokus på, hvordan man vil håndhæve lovene, hvad sanktioner overtrædelse skal medføre mv. men en god paneldiskussion bredt på hestevelfærds området.

Herefter var der 4 separate foredrag, man kunne vælge. Alt i alt en god dag med gode indlæg.

Så havde vi et super dommerkursus for 14 dage siden, men 5 nye dommere og 6 holdkursister, der alle gav udtryk for, at det var en rigtig god dag.